Liikuma kutsuv kool

"Liikuma kutsuv kool" on haridusuuendusprogramm, millega soovitatakse muuta liikumine koolipäeva tavapäraseks osaks. Programmi "Liikuma kutsuv kool" algatas Tartu Ülikooli liikumislabor 2016. aastal.  "Liikuma kutsuv kool" on ajendatud Maailma Terviseorganisatsiooni (WHO) kogutud andmetest.

Programm "Liikuma kutsuv kool" loodi, et muuta koolipäev aktiivsemaks. Programmis osalevad koolid korraldavad oma koolipäeva nii, et õpilased saaksid olla aktiivsed nii tunnis, vahetunnis kui ka väljaspool kooli. Lisaks on kehalise kasvatuse tunnid kaasavamad ning õpilased veedavad rohkem aega värskes õhus.

Laste ja noorte liikumisaktiivsuse tunnistus 
Eestil on laste ja noorte liikumisaktiivsuse tunnistus, milles on välja toodud Eesti noorte liikumisharjumused ja nende tase rahvusvaheliselt väljatöötatud kriteeriumite alusel. Laste ja noorte liikumisharjumusi hinnati tunnistuse jaoks kaks korda, aastatel 2016 ja 2018. Tunnistus sisaldab WHO põhimõtteid, mistõttu on ka "Liikuma kutsuv kool" mõjutatud WHO uuringutest.

WHO põhimõtted 
WHO-l on kuus põhisõnumit.

 Regulaarne liikumine ennetab füüsilisi ja vaimseid haigusi, peamiselt südamehaigusi ja diabeeti ning depressiooni ja ärevust.
 Mida rohkem inimene liigub, seda parem.
 Liikumine ei pea olema ainult sport.
 Lihaseid tuleb tugevdada igas vanuses inimestel – nii noortel kui ka vanadel.
 Liigne istumine on ebatervislik.
 Kehaline aktiivsus on kasulik kõigile, ka terviseprobleemidega inimestele.

Tulemused 
Eesti laste ja noorte tulemused tunnistusel olid 2018. aastal kasinad.

 Üldine liikumisaktiivsuse tase eesti koolides on hindega "D–", mis jääb kirjelduste "väga vähesed lapsed ja noored on kaasatud" ja "alla poole lastest ja noortest on kaasatud" vahele.
 Organiseeritud spordis on hindega „C“, mille kirjelduseks on "umbes pooled lastest ja noortest kaasatud".
 Aktiivne mäng on hinnatud kõige kehvema hindega, milleks on "F", ja kirjeldus on "väga vähesed lapsed ja noored on kaasatud". See puudutab just koolides ja vahetundides aktiivset õues viibimise aega. Probleemi lahendamisega tegeleb "liikuma kutsuv kool".
 Aktiivse transpordi ning perekonna ja eakaaslaste hinne on "D", mille kirjeldus on "alla poole lastest ja noortest on kaasatud".
 Kehalise võimekuse andmeid on analüüsimiseks liiga vähe.
 Kehaliselt mitteaktiivne aeg (ekraaniaeg) on saanud tulemuse "F".
 Kooli osalus (näiteks kehalise kasvatuse tunnid) on saanud hinde "C+", mis jääb vahemikku "umbes pooled lastest ja noortest kaasatud" ja "üle poole lastest ja noortest on kaasatud".
 Valitsus ning kogukond ja keskkond on saanud hinde "B" ehk "üle poole lastest ja noortest on kaasatud".

Tunnistusel on kirjas, et kuna programm "Liikuma kutsuv kool" on laialdaselt kättesaadav, võimaldab see parandada tulemusi ehk laste ja noorte liikumisaktiivsust .

Liikuma kutsuvad koolid 
2022. aasta andmete kohaselt tegutseb Eestis 176 kooli, mis on ühinenud programmiga "Liikuma kutsuv kool": 

 Harjumaal 44 kooli
 Tartumaal 29 kooli
 Ida-Virumaal 19 kooli
 Pärnumaal 16 kooli
 Järvamaal 9 kooli
 Lääne-Virumaal 8 kooli
 Võrumaal 8 kooli
 Saaremaal 7 kooli
 Valgamaal 7 kooli
 Viljandimaal 7 kooli
 Jõgevamaal 6 kooli
 Raplamaal 6 kooli
 Hiiumaal 4 kooli
 Põlvamaal 3 kooli
 Läänemaal 2 kooli

Vaata ka 
 Maailma Terviseorganisatsioon

Viited